Uznesenie Okresného súdu Prievidza sp. zn. 5Pc/7/2025 z 11. 8. 2025

Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Prievidza 5Pc/7/2025 3825203752 11. 08. 2025 JUDr. Klaudia Šišková ECLI:SK:OSPD:2025:3825203752.1
Uznesenie Okresný súd Prievidza v právnej veci navrhovateľa: A. B., nar. X.X.XXXX, trvale bytom C., D. E. XXX/X, proti manželke: F. G. B., nar. X.X.XXXX, trvale bytom C., D. E. XXX/X, o rozvod manželstva, takto rozhodol: I. Súd konanie
zastavuje.
II. Žiaden z účastníkov n e m á nárok na náhradu trov konania odôvodnenie: 1. Navrhovateľ sa podaným návrhom domáha rozvodu manželstva. Návrh bol tunajšiemu súdu doručený dňa 1.8.2025 a pridelený zákonnému sudcovi o 12:32 hod. 2. Súd lustráciou v súdnom registri zistil, že dňa 31.7.2025 bol na tunajší súd doručený návrh F. G. B. (manželky navrhovateľa v tomto konaní) na rozvod manželstva. Konanie sp. zn. 18Pc/8/2025 sa začalo dňa 31.7.2025 a nie je právoplatne skončené. 3. Podľa § 2 ods. 1 Civilného mimosporového poriadku („CMP“), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 4. Podľa § 161 ods. 1 Civilného sporového poriadku („CSP“), ak tento zákon neustanovuje inak, súd kedykoľvek počas konania prihliada na to, či sú splnené podmienky, za ktorých môže konať a rozhodnúť (ďalej len "procesné podmienky"). 5. Podľa § 161 ods. 2 CSP, ak ide o nedostatok procesnej podmienky, ktorý nemožno odstrániť, súd konanie zastaví. 6. Podľa § 159 CSP, začatie konania bráni tomu, aby o tom istom spore prebiehalo na súde iné konanie. Ak na súde prebieha o tom istom spore iné konanie, súd zastaví konanie, ktoré sa začalo neskôr. 7. Podľa § 52 CMP, žiaden z účastníkov nemá nárok na náhradu trov konania, ak tento zákon neustanovuje inak. 8. Ustanovenie § 159 CSP vyjadruje prekážku súdneho konania, ktorá bráni tomu, aby na súde prebiehalo iné súdne konanie v tej istej veci (prekážka litispendencie). Táto prekážka je daná, ak na ktoromkoľvek súde v Slovenskej republike je začaté konanie, ktoré má rovnakých účastníkov, rovnaký predmet konania a rovnaké skutkové okolnosti. 9. Litispendencia je neodstrániteľnou prekážkou konania, na ktorú musí súd z úradnej povinnosti prihliadať, a to bez zreteľa na to, kedy túto prekážku zistí, alebo kedy táto prekážka vznikla. V prípade, ak súd zistí existenciu prekážky litispendencie, je povinný neskôr začaté konanie zastaviť.
10. V zmysle uvedeného súd dospel k záveru, že konanie vedené na tunajšom súde pod sp. zn. 18Pc/8/2025 tvorí neodstrániteľnú procesnú prekážku súdneho konania, ktorá zabraňuje, aby na súde v tej istej veci prebiehalo iné, neskôr začaté totožné súdne konanie, t.j. konanie vedené pod sp. zn. 5Pc/7/2025, pričom totožnosť veci je daná totožnosťou predmetu konania (rozvod manželstva), ako aj totožnosťou jeho účastníkov a totožnosťou skutkových okolností, od ktorých sa odvodzuje právo, čo vyplýva z obsahu oboch návrhov. Keďže návrh na rozvod manželstva pod sp. zn. 18Pc/8/2025 bol podaný manželkou na súde dňa 31.7.2025 a totožný návrh na rozvod manželstva pod sp. zn. 5Pc/7/2025 bol podaný manželom neskôr, dňa 1.8.2025, súd v súlade s vyššie citovanými zákonnými ustanoveniami rozhodol tak, ako je uvedené vo výroku rozhodnutia. 11. O náhrade trov konania súd rozhodol podľa § 52 CMP, podľa ktorého zákonného ustanovenia v mimosporovom konaní, ktorým je i konanie o rozvod manželstva, v zásade nemá nárok na náhradu trov konania žiaden z účastníkov. Poučenie: Proti tomuto rozhodnutiu možno podať odvolanie v lehote 15 dní odo dňa jeho doručenia na Krajský súd v Žiline. Odvolanie sa podáva na Okresný súd Prievidza v troch vyhotoveniach (§ 355 ods.1 CSP v spojení s § 2 ods. 1 CMP a § 362 ods. 1 CSP). Odvolanie musí obsahovať okrem všeobecných náležitostí (označenie súdu, ktorému je určené, kto ho robí, ktorej veci sa týka, čo sa ním sleduje, spisovú značku konania, podpis) označenie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa toto rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie môže byť odôvodnené len skutočnosťami uvedenými v § 365 ods. 1, 2 CSP a § 62 ods. 1 CMP.

